**БЪЛГАРСКА ПРОФЕСИОНАЛНА ТАНЦОВА АСОЦИАЦИЯ**

**ПРАВИЛНИК НА СЪДИЙСКАТА КОМИСИЯ**

**ОБЩИ ПОЛОЖЕНИЯ**

**Чл.1** Настоящият правилник регламентира статута и дейността на професионалните съдии по танци към БПТА.

**Чл.2** Целта на Правилника е да определи:

- критериите за получаване на професионален съдийски лиценз от членовете на БПТА;

- условията и реда за картотекиране и категоризация на професионални съдии по танци към БПТА;.

- правата и задълженията на професионалните съдии по танци към БПТА;

- правилата, регулиращи спорове и арбитражи свързани със съдийстването на състезанията по танци под егидата на БПТА.

**СЪДИЙСКА КОМИСИЯ**

**Чл.3** Съдийската комисия (СК) обединява всички членове на БПТА, притежаващи професионален съдийски лиценз на БПТА, WDC или др. международна професионална танцова организация, в която членува БПТА, и които са платили съдийска регистрационна такса за съответната година.

1. Размерът на регистрационната такса се определя ежегодно от УС на БПТА.

**Чл.4** СК осигурява професионални съдии за провеждането на всички танцови състезания под егидата на БПТА, както и онези състезания под егидата на WDC или др. международна професионална танцова организация, в която членува БПТА, за които е получена официална покана за участие на български съдия(и).

**Чл.5** Членство в СК се прекратява:

- по собствено желание, чрез подаване на писмена молба до УС на БПТА

- при неплащане на съдийска регистрационна такса

- в случай на дисциплинарно изключване от СК, с решение на УС на БПТА.

**ОРГАНИ НА УПРАВЛЕНИЕ**

**Чл. 6** Органите на управление на СК на БПТА са:

- Общо събрание на членовете (ОС);

- Изпълнителен комитет (ИК);

- Председател на ИК;

**ОБЩО СЪБРАНИЕ**

**Чл.7** Общото събрание (ОС) се състои от всички членове на СК на БПТА за съответната година.

**Чл.8** ОС се свиква от Председателя на ИК поне веднъж годишно, чрез изпращане на покана до членовете на СК минимум 30 дни преди датата на ОС, в която са упоменати датата, деня, часа, мястото на провеждане на ОС и дневния му ред.

**Чл.9** Всички решения на ОС се вземат с обикновено мнозинство.

**Чл.10** Протоколът от ОС се подписва от Председателя и водещия на събранието и копие от него се предоставя на УС на БПТА за утвърждаване не по-късно от 14 дни след провеждането му.

**ПРАВОМОЩИЯ НА ОС**

**Чл.11** ОС на СК на БПТА има следните правомощия:

 - приема Национална система за развитие на професионалната подготовка на танцовите съдии и усъвършенстване на качеството на съдийстването на състезанията под егидата на БПТА, в съответствие с Правилника за дейността на БПТА и я предлага на УС на БПТА за утвърждаване;

- избира състава (броя и членовете) на ИК на СК;

 - избира Председателя на ИК на СК;

 - приема годишна програма на мероприятия за контрол, оценка и повишаване квалификацията на членовете на СК на БПТА и я предлага на УС на БПТА за утвърждаване;

 - приема ежегоден отчет на ИК на СК за дейността му.

**ИЗПЪЛНИТЕЛЕН КОМИТЕТ**

**Чл.12** Броят, съставът, Председателят на ИК и техният мандат се определят от ОС на СК.

**Чл.13** ИК привежда в изпълнение решенията на ОС на СК и дава ежегоден отчет пред него за дейността си.

**Чл.14** Заседанията на ИК се провеждат минимум веднъж на 4 месеца и копия от протоколите от тях се изпращат на УС на БПТА за утвърждаване.

**ПРАВОМОЩИЯ НА ИК**

**Чл.15** ИК на СК има следните правомощия:

- осъществява и контролира процедурата по регистрация и картотекиране на професионалните съдии на БПТА, както и участието им в състезания под егидата на БПТА, WDC и други международни организации, в които членува БПТА, в съответствие с Правилника за дейността на БПТА.

- определя състава на съдийските комисии на състезанията от националния календар на АТЛ и ПТЛ на основата на предложенията на организаторите на състезанията и в съответствие с Правилника за дейността на БПТА.

- разглежда всички постъпили жалби от организатори, служебни лица и участници в състезанията под егидата на БПТА, изготвя мотивирани решения по тях и ги предоставя на УС на БПТА за утвърждаване и изпращане на официален отговор.

- приема решения за наказания на професионалните съдии на БПТА, в случаите на доказани нарушения на разпоредбите на този Правилник, Правилника за дейността и Устава на БПТА и ги предлага на УС за утвърждаване.

**ПРЕДСЕДАТЕЛ НА ИК**

**Чл.16** Председателят на ИК се избира от ОС на СК и осъществява връзката на ИК с УС на БПТА.

**Чл.17** Председателят на ИК има следните правомощия:

 - представлява и защитава интересите на членовете на СК пред УС, останалите членове на БПТА, както и пред външни лица;

- участва на заседанията на УС на БПТА с право на съвещателен глас;

 - свиква и ръководи заседанията на ИК;

 - разпределя функциите на членовете на ИК и следи за тяхното изпълнение;

 - подписва решенията и официалната кореспонденция от името на СК на БПТА;

 - следи и отговаря за съответствието на всички решения и действия на ИК с Правилника за дейността и Устава на БПТА;

 - определя свой заместник в случай на дълговременно отсъствие от страната, дълготрайна невъзможност за изпълнение на задълженията си или при подаване на оставка.

**СЪДИЙСКА ПРАВОСПОСОБНОСТ**

**Чл. 18** Правоспособност за професионален съдия по танци на БПТА могат да придобият всички граждани на РБ и всички лица придобили българско гражданство. Кандидатите трябва да отговарят на следните условия :

- да са редовни членове на БПТА;

- да са навършили 21 години;

- да имат най-малко средно образование;

- дa притежават диплома за придобита професионална квалификация по съответния танцов вид от български или други образователни организации в чужбина и/или придобита професионална квалификация на БПТА, WDC или съответните международни професионални танцови организации, в които БПТА членува;

- да имат минимум 1 (една) година професионална дейност в рамките на БПТА;

- да не се състезават като танцьори-аматьори;

- да са неосъждани за умишлени престъпления;

**Чл.19** Членовете на БПТА упражняващи професионалната си дейност в страна, член на WDC, придобиват правоспособност за професионален съдия по танци на БПТА по условията на чл.18.

**ЛИЦЕНЗИРАНЕ И КАРТОТЕКИРАНЕ**

**Чл.20** Първоначалното лицензиране и картотекиране на професионални танцови съдии на БПТА се извършва след подаване на следните документи:

- молба до УС;

- автобиография;

- документи по чл.18;

- документ, удостоверяващ издържан успешно изпит за получаване на национален професионален съдийски лиценз на БПТА;

- свидетелство за съдимост - да са неосъждани за криминални престъпления;

- медицинско свидетелство за физическа и психическа годност

- документ за платена съдийска регистрационна такса.

1. На основание на горепосочените данни съдията се картотекира в регистъра на професионалните съдии по танци на БПТА. Картотекирането има срок за една година.

**Чл.21** Присъждането на международен професионален съдийски лиценз на WDC за България или др. международна професионална организация, на която БПТА е член, се извършва с подаване на молба до и с решение на УС на БПТА на всеки лицензиран и картотекиран съдия на БПТА, който отговаря на следните изисквания:

- притежава национален професионален съдийски лиценз на БПТА за съответната танцова дисциплина.

- съдийствал е на състезания под егидата на БПТА в съответния танцов вид.

- участвал е в квалификационни семинари, курсове и други мероприятия, организирани от БПТА за повишаване на квалификацията на своите членове.

1. Международен професионален съдийски лиценз на WDC и др. международна професионална организация, на която БПТА е член, за България, може да получи и редовен член на БПТА, който не отговаря на условията на Чл.21, след подаване на мотивирана молба до и с обосновано решение на УС за присъждането на този лиценз.

2. Кандидатите по т.1 трябва да отговаря на едно от следните две условия:

- да са представлявали България и БПТА като състезатели-аматьори и/или професионални състезатели в международни състезания и шампионати под егидата на БПТА, WDC или други международни танцови организации, в които БПТА членува;

- да имат регистрирани състезатели-аматьори в БПТА, които са представяли или представят България и БПТА в международни състезания и шампионати под егидата на БПТА, WDC или други международни танцови организации, в които БПТА членува.

**ПРАВА И ЗАДЪЛЖЕНИЯ НА СЪДИЯТА ПО ТАНЦИ**

**Чл.22** Професионалните съдии по танци на БПТА имат следните права:

- да имат свободен достъп до всички състезания по танци организирани под егидата на БПТА в страната;

- да участват в съдийски комисии в страната, съобразно своята квалификация;

- да получават възнаграждения от участия в съдийски комисии;

- да получават възнаграждения за участие в изпитни комисии;

- да получават възнаграждения за участие в провеждане на консултации, лекции и семинари;

- да участват във всички курсове, семинари и др. мероприятия за повишаване на квалификацията, организирани от БПТА;

- да откажат участие в състезание, когато е застрашена тяхната сигурност и достойнство, без заплаха да получат дисциплинарни наказания от БПТА;

**Чл. 23** Професионалните съдии по танци на БПТА имат следните задължения:

- да плащат ежегодна съдийска регистрационна такса;

- на всяко състезание по танци да имат подходящо облекло, съобразено с категорията и престижа на състезанието;

- да не обсъждат преди края на състезанието с учители, треньори, съдии, родители, състезатели, организатори, публика и др., своите оценки за изявата па състезателите;

- преди и по време на състезанието, на което съдийстват да не употребяват алкохол и наркотични вещества;

- да не нарушават етичните норми на обществено поведение;

- да спазват стриктно Правилника за дейността на БПТА;

- да проявяват принципност, обективност и безпристрастност при съдийстването си;

- да работят за повишаване на знанията, уменията и квалификацията си;

- да участват в семинари, курсове и други мероприятия, организирани от БПТА за потвърждаване или повишаване на съдийските категории на членовете на СК;

- да спазват съдийската етика и да опазват престижа на професионалния съдия по танци на БПТА.

**ДИСЦИПЛИНАРНИ НАРУШЕНИЯ И НАКАЗАНИЯ НА СЪДИИТЕ**

**Чл.24** При нарушаване на изискванията на този правилник, както и останалите нормативни актове, регламентиращи дейността на БПТА, УС на БПТА налага следните дисциплинарни наказания на професионалните съдиите по танци на БПТА:

1. Отстраняване от съдийство за срок от едно до пет състезания;

2. Отстраняване от съдийство за срок от една година;

3. Отстраняване от съдийство за период по-голям от една година;

**Чл.25** Дисциплинарните наказания се определят в зависимост от нарушенията и тяхната значимост, и се налагат само след поискване и разглеждане на писмените обяснения на нарушителите от УС на БПТА.

**Чл.26** Нарушителите имат правото на писмено възражение срещу наложеното им наказание от УС на БПТА в срок от 15 дни от узнаване на решението на УС.

**ЗАКЛЮЧИТЕЛНИ РАЗПОРЕДБИ**

**§ 1.** УС на БПТА утвърждава и осъществява контрола за спазването на този правилник

**§ 2.** Всички молби, жалби и други документи се подават до УС на БПТА

**§ 3.** Случаи, непредвидени в този правилник се разглеждат от УС на БПТА, съобразно Устава и другите нормативни документи на БПТА, както и на Международните правилници.

**§ 4.** Този правилник е утвърден на заседание на УС на БПТА от 07.12.2024 г. и влиза в сила от момента на утвърждаването му.